ছোট ফেলুদা আবির চট্টোপাধ্যায় একটু এড়িয়ে-এড়িয়ে যাচ্ছেন বটে। কিন্তু মেজো ফেলুদা সব্যসাচী চক্রবর্তীর সঙ্গে তাঁর সখ্য স্থাপিত হয়েছে। এবার বড় ফেলুদা সৌমিত্র চট্টোপাধ্যায় চিঠি লিখলেন মুখ্যমন্ত্রী মমতা বন্দ্যোপাধ্যায়কে। মুখ্যমন্ত্রীর ‘উদারতা’র জবাবে ‘সৌজন্য’ দেখিয়ে।
আসন্ন ‘টেলিসম্মান’ অনুষ্ঠানে ‘হল অফ ফেম’ পুরস্কারের জন্য ঘোষিত বাম-মনস্ক প্রবীণ অভিনেতা সৌমিত্রকে বেছে নিয়ে ‘রাজনৈতিক উদারতা’র বার্তা দিয়েছিলেন মুখ্যমন্ত্রী। প্রত্যুত্তরে চিঠি লিখে মমতাকে ধন্যবাদ দিয়ে কৃতজ্ঞতা জানালেন প্রবীণ অভিনেতা। প্রশাসন সূত্রের খবর, মঙ্গলবারেই সৌমিত্রের চিঠি পৌঁছেছে মুখ্যমন্ত্রীর দফতরে। সৌমিত্র জানিয়েছেন, শহরের বাইরে থাকার কারণে পুরস্কার মঞ্চে উপস্থিত হতে পারবেন না তিনি। তবে সরকারের দেওয়া সম্মান আন্তরিকভাবেই গ্রহণ করছেন। অভিনেতার এই সৌজন্যকে ‘তাৎপর্যপূর্ণ’ বলেই মনে করছে মুখ্যমন্ত্রীর ঘনিষ্ঠমহল।
মমতা-ঘনিষ্ঠদের বক্তব্য, অতীতে রাজ্য সরকারের পুরস্কার ফিরিয়ে দিয়েছিলেন সৌমিত্র। সেই ‘শৈত্য’ কাটাতে এগিয়ে এসেছেন মমতা নিজেই। আগামী বিধানসভা নির্বাচনের আগে সৌমিত্রের তরফে সৌজন্যও মুখ্যমন্ত্রীকে ‘স্বস্তি’ দিয়েছে। যেমন একটা সময়ে বাম-মনস্ক পরাণ বন্দ্যোপাধ্যায়ও সরকারি পুরস্কার ফিরিয়েছিলেন। কিন্তু চলতি বছরে ‘মহানায়ক’ সম্মান গ্রহণে অরাজি হননি তিনি। ঘোষিত বামমনস্ক অভিনেতা সব্যসাচীও সরকারি পুরস্কার প্রত্যাখ্যান করেননি। বরং কলকাতা চলচ্চিত্র উৎসবে সঞ্চালকের দায়িত্ব পালন এবং পরে তাঁর তোলা ছবির প্রদর্শনী মমতা উদ্বোধন করা দু’পক্ষের সম্পর্ক অনেকটাই ‘সহজ’ হয়েছে। তার পরে বাংলা চলচ্চিত্র জগতের অন্যতম সেরা অভিনেতা সৌমিত্রের সৌজন্য-পত্র সরকারের কাছে বাড়তি পাওনা। আগামী শুক্রবার পুরস্কার মঞ্চে সৌমিত্রের বার্তা পাঠ করা হবে কি না, সে বিষয়ে অবশ্য এখনও কোনও সিদ্ধান্ত হয়নি।
মুখ্যমন্ত্রীর ঘনিষ্ঠ মহলের বক্তব্য, সরকারি সম্মান জানানোর প্রশ্নে আগামিদিনে ‘শিবির-বিভাজন’ করতে চান না মমতা। তাঁর নীতি, রাজনৈতিক মতপার্থক্য থাকলেও শিল্পীর কৃতিত্বের সম্মান দেবে সরকার। সংশ্লিষ্ট শিল্পী রাজনৈতিকভাবে মুখ্যমন্ত্রী বা সরকারের সমালোচক হলেও সরকারি স্বীকৃতি থেকে তাঁকে বাদ দেওয়া হবে না। তবে যাঁরা ‘ব্যক্তিগত’ স্তরে মমতাকে আক্রমণ করেছেন, তাঁদের প্রতি মুখ্যমন্ত্রী ‘সৌজন্য’ দেখাবেন না।
মমতার এই নীতিতে ‘রাজনৈতিক সহিষ্ণুতা’ প্রমাণের প্রয়াসই দেখছে প্রশাসনের একাংশ। সেই কারণেই বারংবার প্রত্যাখ্যান সত্ত্বেও প্রবীণ শিল্পীদের কাছে পুরস্কারের প্রস্তাব পাঠাতে কুণ্ঠা করেনি তাঁর সরকার। বাস্তব বলছে, যাঁরা একসময় প্রত্যাখ্যানের রাস্তায় হেঁটেছিলেন, শেষপর্যন্ত তাঁরাও সরকারি পুরস্কার গ্রহণ করার করার সিদ্ধান্ত নিয়েছেন। তাঁদের এই পদক্ষেপ প্রমাণ করে রাজ্য সরকার এবং মুখ্যমন্ত্রীর আন্তরিকতা ‘নিখাদ’। শিল্পী সম্মানের প্রশ্নেও মুখ্যমন্ত্রী রাজনৈতিক-বিভাজনের ঊর্ধ্বে। একইসঙ্গে প্রশাসনের একাংশের বক্তব্য, উৎসব বা পুরস্কারপ্রদান অনুষ্ঠান নিয়ে সরকারকে সমালোচনায় বিদ্ধ করতে ছাড়ে না সিপিএম-সহ বিরোধীরা। বাম-মনস্ক শিল্পীদের সম্মান দিয়ে বামেদের সমালোচনার সেই রাস্তাও বন্ধ করলেন মুখ্যমন্ত্রী।